b'\n_START_ARTICLE_\nGosenica\n_START_PARAGRAPH_\nGosenice so li\xc4\x8dinke metuljev. Telo gosenic je v splo\xc5\xa1nem mehko, cevaste oblike, z jasno \xc4\x8dlenjenima oprsjem in zadkom. Na oprsju so trije pari nog. Zadek, zgrajen iz desetih \xc4\x8dlenov nosi od dva do pet parov mesnatih izrastkov, podobnih nogam, ki pa niso \xc4\x8dlenjene in imajo druga\xc4\x8den izvor kot prave noge. Imenujemo jih pano\xc5\xbeice. Poleg nog na oprsju je edini trdni del telesa hitinasta kapsula, ki obdaja glavo in vsebuje tudi mo\xc4\x8dne \xc4\x8deljusti, prilagojene za grizenje ter \xc5\xbeve\xc4\x8denje. Po teh lastnostih uvr\xc5\xa1\xc4\x8damo gosenice med t. i. eruciformne li\xc4\x8dinke, kamor poleg njih uvr\xc5\xa1\xc4\x8damo \xc5\xa1e podobne li\xc4\x8dinke nekaterih mladoletnic in ko\xc5\xbeekrilcev. Posebej li\xc4\x8dinke rastlinskih os (podred Symphyta) je enostavno zamenjati za gosenice, vendar imajo pano\xc5\xbeice na vseh \xc4\x8dlenih zadka, li\xc4\x8dinke mladoletnic pa so brez njih. Znotraj reda metuljev lahko lo\xc4\x8dimo gosenice po \xc5\xa1tevilu in razporeditvi pano\xc5\xbeic, za katere je zna\xc4\x8dilen tudi \xc5\xa1op dlak, razporejenih v krog, na koncu. Z njimi se gosenice oprijemajo podlage._NEWLINE_Metulji so \xc5\xbeu\xc5\xbeelke s popolno preobrazbo. Gosenice med razvojem hitro rastejo in se do konca stadija li\xc4\x8dinke \xc5\xa1tiri- do petkrat levijo. Na koncu obmirujejo in se zabubijo ter preobrazijo v odraslega metulja.\n_START_SECTION_\nEkologija\n_START_PARAGRAPH_\nGosenice so skoraj izklju\xc4\x8dno rastlinojede, izjema so le li\xc4\x8dinke pedicev iz rodu Euphitecia, ki lovijo druge \xc5\xbeu\xc5\xbeelke. V kmetijstvu so gosenice mnogih vrst metuljev znane kot \xc5\xa1kodljivci, ki napadajo rastline, ki jih \xc4\x8dlovek goji za svojo prehrano. Da lahko tako hitro rastejo, se morajo izredno hitro prehranjevati, kar jim v kombinaciji s \xc5\xa1tevil\xc4\x8dnostjo daje velik potencial za povzro\xc4\x8danje \xc5\xa1kode._NEWLINE_Z gosenicami se prehranjuje mnogo \xc5\xbeivali, saj so zaradi razmeroma slabe mobilnosti in mehkega telesa lahko dostopen vir beljakovin. Zato so se pri njih razvili mnogi razli\xc4\x8dni na\xc4\x8dini obrambe pred plenilci. Najenostavnej\xc5\xa1i in najpogostej\xc5\xa1i je varovalna obarvanost, ki jo pogosto spremlja tudi oblika telesa, ki spominja na predmete v okolici. Gosenice ve\xc4\x8dino \xc5\xbeivljenja pre\xc5\xbeivijo na rastlinah, zato najve\xc4\x8dkrat z obliko in barvo posnemajo liste ali vejice. Druge so pora\xc5\xa1\xc4\x8dene z neprebavljivimi dlakami, ali pa vsebujejo toksine, ki jih bodisi privzamejo iz gostiteljske rastline, bodisi sintetizirajo same. Zadnje svojo strupenost pogosto \xc2\xbbogla\xc5\xa1ujejo\xc2\xab\xc2\xa0s kri\xc4\x8de\xc4\x8dimi barvami (temu pojavu pravimo aposematizem).'